รัฐเว้นค่าต๋งให้ช่วยอุ้มโรงงาน กระทบค่าแรง
ครม.ไฟเขียวเว้นค่าธรรมเนียมรายปีโรงงานเอสเอ็มอี 9 หมื่นแห่ง ลดผลกระทบนโยบายค่าแรง 300 บาท
13 มิ.ย. 2555

ครม.ไฟเขียวเว้นค่าธรรมเนียมรายปีโรงงานเอสเอ็มอี 9 หมื่นแห่ง ลดผลกระทบนโยบายค่าแรง 300 บาท 
นายชลิตรัตน์ จันทรุเบกษา รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติเห็นชอบร่างกฎกระทรวงยกเว้นค่าธรรมเนียมรายปีให้แก่ผู้ประกอบการโรงงาน พ.ศ... เพื่อลดภาระค่าใช้จ่ายให้ผู้ประกอบการวิสาหกิจขนาดกลางและขนาดย่อม (เอสเอ็มอี) ที่ได้รับผลกระทบจากการปรับเพิ่มค่าจ้างขั้นต่ำ 300 บาท
สำหรับการยกเว้นค่าธรรมเนียมรายปีดังกล่าว เป็นการยกเว้นค่าธรรมเนียมในช่วงเวลาตั้งแต่วันที่ 1 ก.ย. 2555 ถึง 31 ส.ค. 2556 ให้แก่ผู้ประกอบกิจการโรงงานจำพวกที่ 2 และจำพวกที่ 3 ทั้งสิ้น 9.05 หมื่นราย ส่งผลให้รัฐสูญเสียรายได้แผ่นดินประมาณ 300 ล้านบาท 
“การยกเว้นค่าธรรมเนียมฯ จะลดภาระค่าใช้จ่ายให้โรงงานระดับหนึ่ง แม้ว่าเป็นจำนวนเงินไม่มาก แต่ได้ผลดีทางจิตวิทยา” นายชลิตรัตน์ กล่าว 
รายงานข่าวระบุว่า พ.ร.บ.โรงงาน พ.ศ. 2535 ระบุว่า โรงงานจำพวกที่ 2 หมายถึง โรงงานที่ไม่ต้องขออนุญาต แต่ต้องปฏิบัติตามหลักเกณฑ์ที่กำหนดไว้ และเมื่อจะเริ่มประกอบกิจการโรงงานให้แจ้งต่อพนักงานเจ้าหน้าที่ทราบก่อน ส่วนโรงงานจำพวกที่ 3 หมายถึงโรงงานที่ต้องได้รับใบอนุญาตก่อนจึงจะตั้งโรงงานได้ 
ทั้งนี้ อัตราเรียกเก็บค่าธรรมเนียมประกอบกิจการรายปีตาม พ.ร.บ.โรงงาน พ.ศ. 2535 กำหนดอัตราค่าธรรมเนียมตามกำลังแรงม้าของโรงงาน 19 อัตรา เช่น มีแรงม้าตั้งแต่ 5 แต่ไม่ถึง 20 แรงม้า ค่าธรรมเนียม 300 บาท ตั้งแต่ 20 แต่ไม่ถึง 50 แรงม้า ค่าธรรมเนียม 450 บาท ตั้งแต่ 900 แต่ไม่ถึง 1,000 แรงม้า ค่าธรรมเนียม 9,000 บาท อัตราสูงสุด 1.8 หมื่นบาท